S-ryhmä ja Kesko jarruttavat ruuan verkko-ostamista Suomessa, uskoo Pekka Vennamo.

Postin entinen pääjohtaja ja Soneran entinen toimitusjohtaja Pekka Vennamo uskoo, että S-ryhmä ja Kesko jarruttavat tahallaan päivittäistavaroiden verkkokauppaa Suomessa.

– Jos verkkokauppa yleistyisi, kilpailijoiden olisi paljon helpompi päästä markkinoille, Vennamo sanoo Uudelle Suomelle.

Vennamon mielestä on vaikea löytää muuta järkevää selitystä sille, miksi S-ryhmä ja Kesko eivät ole aloitelleet ruuan verkkokauppaa nykyistä nopeammin ja laajemmin.

S-Ryhmällä ja Keskolla on yhteenlaskettuna yli 80 prosentin markkinaosuus Suomen päivittäistavarakaupasta. Ne voisivat halutessaan totuttaa suomalaisia kuluttajia tekemään ruokaostoksia verkossa, mutta näin ei ole tapahtunut.

– Heidän duopoliasemansa perustuu tällä hetkellä siihen, että heillä on parhaat kauppapaikat kaikissa kunnissa, ja sinne eivät kilpailijat pääse oikein millään ilveellä sisään, Vennamo sanoo.

Vennamon mukaan nykyinen tilanne, jossa ruoka ostetaan lähikaupasta, joka lähes poikkeuksetta kuuluu Keskolle tai S-ryhmälle, on kahdelle suurelle toimijalle hyödyllinen.

Verkkokauppa sopisi päivittäiskauppaan Vennamon mielestä hyvin. Ruokakaupasta kannetaan toistuvasti painavia tavaroita, ja usein kannettavien kauppakassien sisältö on sama viikosta toiseen.

Vennamo uskoo, että verkkokaupan lisääntyminen voi osaltaan purkaa päivittäistavarakaupan keskittymistä. Hän uskoo, että verkkokaupan yleistyttyä myös S- ja K-ryhmä lähtevät siihen nykyistä innokkaammin mukaan.

– Eiväthän he tyhmiä ole, jos verkko-ostaminen yleistyy, pakkohan heidän on lähteä siihen mukaan, Vennamo sanoo.

Vennamo nosti asian esille Ruoka.net-verkkokaupan tilaisuudessa tänään.

S-ryhmän viestintäjohtajan Kai Ovaskaisen mukaan S-ryhmä on ruuan verkkokaupan kehittämisessä pisimmällä Suomessa. Verkkokauppa on kuitenkin keskittynyt pääkaupunkiseudun Alepa-myymälöihin.

Ruokakeskon tiedottajia tai johtoa ei tavoitettu kommentoimaan. Joulukuussa 2011 Kesko kertoi kuitenkin aloittavansa ruuan verkkokaupan pilottihankkeen Ruoholahden K-Marketissa Helsingissä. Liikkeen internetsivujen perusteella pilottihanke on yhä käynnissä.